Tom Behnke (KF), 2001-10-23:
Det var jo absolut ren tale fra Socialdemokratiets ordfører, og det er altid rart, når man får de rene ord.
Så ved man, hvor man har hinanden.
I Det Konservative Folkeparti vil vi ikke holde den tale.
I Det Konservative Folkeparti vil vi holde en tale, der handler om afsoning og udgang med konsekvens.
Det er vores opfattelse i Det Konservative Folkeparti, at når man vælger at begå en kriminel handling, en kriminel handling, som er så grov, at man ender med at få en frihedsberøvende straf og skal afsone den, så må man også tage den straf, det giver.
Hvis ikke man kan tåle at komme i fængsel, hvis ikke man kan lide at komme i fængsel, hvis man synes, det er ubehageligt at komme i fængsel, så skal man lade være med at kvalificere sig til at komme der.
Men når man har begået så grov kriminalitet, må vi fra samfundets side også klart og entydigt fortælle den pågældende: Vi vil ikke finde os i det.
Sanktionen er frihedsberøvelse, sanktionen er, at man skal ind og afsone sin straf.
Og skal man afsone sin straf, så er meningen, at man skal sidde i et fængsel bag lås og slå.
Og der skal man sidde, til man har udstået sin straf.
Så kan der være nogle helt enkeltstående tilfælde, hvor det vil være hensigtsmæssigt, at man giver udgang.
Vi har i Det Konservative Folkeparti ikke den opfattelse, at vi helt skal afskaffe muligheden.
Det går vi ikke ind for.
Men vi har den holdning, at muligheden for udgang til forskellige formål er skredet over år.
Det er noget, der har taget flere år, men det er skredet stille og roligt, og i dag er det mere reglen, end det er undtagelsen, at der gives udgang under afsoning. Vi har den opfattelse i Det Konservative Folkeparti, at det ikke er nogen god ting.
Hvis der skal gives udgang, er det vores opfattelse, at det skal gives til dem, der fortjener det, dem, der gør sig fortjent til at få en udgang.
De, der opfører sig eksemplarisk under afsoningen, kan som belønning få udgang.
Det ville være hensigtsmæssigt.
Det ville også være hensigtsmæssigt i nogle ganske specielle tilfælde - det kan være et dødsfald i nærmeste familie og lignende - at man naturligt dér giver en udgang, medmindre nogle af de forbehold, som ministeren omtalte, taler imod det.
Men det ville være hensigtsmæssigt.
Men hvad angår det at give udgang til både det ene og det andet, når man skal til forskellige ting i familien, der har vi den opfattelse, at det skal man lade være med.
Der skal være konsekvens i retspolitikken, hvis den skal have nogen mening.
Og skal der være konsekvens i vores retspolitik, skal der også være konsekvens i vores afsoningspolitik.
Hvis ikke konsekvensen er til stede, sender vi det desværre uheldige signal til de kriminelle: Det betyder ikke noget.
Det kan godt være, dommeren sagde, at du skal afsone i 3 år.
Det er ikke rigtigt.
Der er udgang, og der er orlov, og der er prøveløsladelse, længe før tiden er udstået.
Det er et forkert og uheldigt signal at sende til de
kriminelle
Når man sender et entydigt signal om, at det, vedkommende lavede, var så groft, at det vil vi ikke finde os i, og man idømmer vedkommende en sanktion, så skal det også være sådan, at der er konsekvens i det.
Vi har også den opfattelse, at det alt for ofte sker, at når vilkår overtrædes i forbindelse med udgang eller orlov, er sanktionen for ringe.
Vi kan ikke forstå, at man, hvis man har haft udgang og har overtrådt de vilkår, der fulgte med udgangen, så igen senere under afsoningen kan få bevilget udgang.
Så burde man have afskåret sig selv fra nogen sinde igen at få udgang.
Det er vores udgangspunkt i den her diskussion.
Så det, det handler om, er, at i Kriminalforsorgen, i fængslerne er der tre ord, der skal ind; det ene er disciplin, det andet er konsekvens, og det tredje er ansvar, ikke mindst ansvar over for sit eget liv.
Vi mener, som jeg sagde før, at man skal gøre sig fortjent til at få udgang.
På samme måde mener vi - det er så ikke omfattet af forslaget - at man også skal gøre sig fortjent til at blive prøveløsladt, og at det ikke bare er noget, der som i dag nærmest sker pr. automatik.
Så vil jeg gerne appellere til justitsministeren om, at når nu disse kriminelle alligevel sidder i fængslerne og afsoner, at man så bruger tiden til noget fornuftigt.
Giv dog de indsatte en reel mulighed for at få en reel beskæftigelse.
Giv de indsatte en mulighed for at få en reel kompetencegivende uddannelse, således at de, når de er færdige med deres afsoning, kan vende tilbage til et liv uden kriminalitet, så de kan komme ud af fængslerne og leve en kriminalitetsfri tilværelse.
Det skylder vi dem trods alt.
Så med dette vil jeg konkludere og sige, at Det Konservative Folkeparti er positiv over for forslaget.